Monaco Grand Prix: Verstappen stamp Hamilton van troon afMax Verstappen vier die oorwinning saam met die Red Bull-span (23 Mei 2021) (Foto: Sebastien Nogier/various sources/AFP) Dit gebeur nie aldag nie dat die Mercedes-renspan op sy herrie kry in Formule Een-renne nie. Sondagmiddag het dit in die Monaco Grand Prix gebeur toe nie een van Lewis Hamilton of Valtteri Bottas op die podium kon eindig nie. Hamilton kon slegs sewende eindig en Bottas kon nie in die 32ste rondte uit die kuipe kom nie. Boonop is Hamilton (101 punte) sy voorsprong op die kampioenskapspunteleer teenoor Max Verstappen (105 punte) kwyt. Red Bull (149 punte) het ook die voortou in die vervaardigersafdeling bo Mercedes (148 punte) geneem. Die ren is deur Verstappen gewen, wat 25 punte met sy oorwinning verdien het teenoor Hamilton se 7. Carlos Sainz (Ferrari) was tweede, Lando Norris (McLaren) derde, Sergio Perez (Red Bull) vierde, Sebastian Vettel (Aston Marton) vyfde en Pierre Gasly (Alpha Tauri) sesde. Daar was net twee stukkies werklike drama. Die eerste was ŉ halfuur voor die wegspring toe Ferrari (Charles Leclerc) aangedui het dat hy nie Leclerc se motor se ratkas, wat in kwalifisering in die laaste ronde beskadig is tydens ŉ ongeluk, sou kon herstel nie. Leclerc sou voor weggespring het en dit het die ren op ŉ skinkbord aan Verstappen gegee, want op Monaco word daar nie ingehaal en verbygesteek nie. Die ander drama was in die 32ste rondte toe Bottas se span nie sy voorste regterband tydens ŉ kuipestop kon afkry nie. Mercedes het later verklaar dat die wielmoer in die as vasgesteek het en Bottas se ren was daarmee heen. En o ja, die laaste hoogtepunt was toe Serena Williams kwaai gesukkel om die geruite vlag te waai. @serenawilliams nailing the checkered flag wave!! @F1 @espn pic.twitter.com/AOusqkiHeb — Rennae Stubbs OLY (@rennaestubbs) May 23, 2021